अंसुवन धार बही भिंज गइल अँचरा हमरो सारा ।
हमसे नेह लगा के ,सइया तकला ना दुबारा ।
अइसन करे जियरा संग तोहरे हम चली आई ।
लाज शरम सब छोड़ी ,सईया तोहसे हम मिली आई ।
हमके हंसेला लोगवा गाँव नगर औरी जवारा ।
हमसे नेह लगा के ,सइया तकला ना दुबारा ।
तोहरे नाम के सेनूर सईया मांग मे अपने भरली ।
जियब मरब हम संग तोहरे मन मे हमहूँ ठनली ।
भादों के अंधरिया रतिया बहुते हमके बझाला ।
हमसे नेह लगा के ,सइया तकला ना दुबारा ।
जाइके परदेश बलमुआ तू हमके भूली गईला ।
बेदर्दी निसठुर बलमुआ कठकरेज़ काहे भइला ।
तोहरे खातिर दुनिया छोड़ली,कईसे होइहे गुजारा ।
हमसे नेह लगा के ,सइया तकला ना दुबारा ।
अइबा न त गरे फंसरी लगाई सूली हम चढ़ जाईब ।
याद मे तोहरे अंगूरी गिनी बिना मुअले मरी जाईब ।
आके आपन सजनी अपने हाथे अब तू सवारा ।
हमसे नेह लगा के ,सइया तकला ना दुबारा ।
